### Beslutning

Godkendt.

### Sagsfremstilling

## Resume og sagens baggrund

Kalundborg Vandforsyning A/S skal i perioden 2021-2027 investere anslået 400 mio. kr. for at sikre adgang til nødvendige vandressourcer. Med den annoncerede vækst hos kommunens industrierhverv og heraf afledte vandprognoser, er der behov for, at forsyningen udviser rettidighed og igangsætter udbygning af forsyningens kapacitet, for at sikre, at den fremtidige efterspørgsel efter vand, kan opfyldes rettidigt i forhold til både efterspurgt mængde og kvalitet.

Vandforsyningen er underlagt vandsektorlovgivningens indtægtsrammeregulering. For at have de nødvendige midler til rådighed og derved have mulighed for at gennemføre kapacitetsudvidelsen, skal Kalundborg kommune pålægge forsyningen at foretage de nødvendige tiltag.

Sagen omhandler, at Kalundborg Kommune pålægger Kalundborg Vandforsyning at udbygge og foretage de nødvendige tiltag, så vandprognosen for 2020-2030 kan realiseres rettidigt. Pålægget giver mulighed for tillæg til den økonomiske ramme.

## Indstillinger

Direktøren indstiller at det pålægges Kalundborg Vandforsyning at udmønte ejerstrategien, ved at udvise rettidighed og gennemføre analyser, planlægning samt etablere anlæg, der er nødvendige for at sikre, at den efterspurgte vandressource jf. 2030 prognose kan leveres.

## Behandling

Økonomiudvalget, Kommunalbestyrelsen

## Sagsfremstilling

Kalundborg Kommunes ejerstrategi har til formål at fastlægge ejerens overordnede rammer og strategiske retning for Forsyningen. Ejerstrategien skal sikre at Kalundborg Forsyning varetager privat- og erhvervskundernes interesser, og Kalundborg Kommunes interesser på kort og på lang sigt.

Koncernen Kalundborg Forsyning skal understøtte kommunens arbejde på at fremme bæredygtig udvikling med det formål at støtte op om Kommunens overordnede vision om, at det skal være attraktivt at bo og leve, etablere og drive virksomhed og arbejde i Kalundborg Kommune.

Strategien præciserer at Kalundborg Kommunes vækst og erhvervsudvikling bygger på 3 forhold: 1) En central havn 2) Adgang til ressourcer 3) Fokus på udviklingspotentialer herunder ny teknologi og kompetenceudvikling.  Strategien præciserer, at Kalundborg Forsyning kan bidrage ved at tilbyde industrierne høj forsyningssikkerhed og kvalitet baseret på teknologi, der sikrer en stærk CSR-profil.

Det er således en grundlæggende forudsætning og afgørende for, at det er attraktivt at etablere og drive virksomhed i Kalundborg Kommune, at adgangen til og forsyningen af vand er forankret i høj forsyningssikkerhed dels for at understøtte virksomhedernes fortsatte vækst og dels for etablering af nye virksomheder.

[adresse] er i tæt konstruktiv og proaktiv dialog med kommunens virksomheder, i særdeleshed de vandtunge kunder, for at sikre adgangen til vandressourcer og en høj forsyningssikkerhed indenfor vand både på kort og lang sigt. Kommunens virksomheder skal have tiltro til, at forsyningen er sikker, stabil og af høj kvalitet, og at Forsyningen håndterer driftssikkerheden professionelt ved proaktiv håndtering af risici.

Udarbejdelse af prognoser i tæt samarbejde med eksisterende virksomheder, og Kalundborg Kommune i forhold til nye virksomheder, er et centralt element i håndtering af risici. I bilag 1 ses gældende prognose for Kalundborg Vandforsyning A/S for forventet efterspørgsel sammenholdt med eksisterende vandbehandlingskapacitet.  Vækstplaner hos industrikunderne betyder, at der på lidt længere sigt, ved den ønskede efterspørgsel, og med den eksisterende indvindings- og vandbehandlingskapacitet , ikke kan sikres adgang til tilstrækkelige vandressourcer i forhold til at kunne sikre forsyningssikkerheden og levere de prognosticerede mængder.

Vandforsyningslovens § 47 lyder *”Hvis det skønnes nødvendigt for at sikre en rimelig vandforsyning, kan miljøministeren pålægge udbygning af allerede eksisterende almene vandforsyninger og fastsætte vilkårene i denne forbindelse”.* Myndigheden er overdraget til kommunen.

Kalundborg Kommune skønner det nødvendigt, for at sikre forsyningssikkerheden og adgang til nødvendig vandforsyning, at Kalundborg Vandforsyning A/S arbejder for at udvise rettidighed og udbygge forsyningens kapacitet.

[adresse] skal igangsætte og gennemføre de nødvendige analyser, planlægning og etablering af anlæg, der skal sikre, at forsyningen kan understøtte efterspørgslen ved at afdække de fremtidige indvindings- og behandlingsmuligheder samt etablerer de nødvendige anlæg eksempelvis men ikke udelukkende kildepladser, boringer, ledningsanlæg, behandlingsanlæg o.l. Bilag 2 er overslag på forventede nyinvesteringer fordelt på hovedgrupper.

Vandselskabet skal have de nødvendige midler til rådighed for at sikre den fremtidige vandforsyning. Da sikring af fremtidig adgang til vandressourcer, herunder undersøgelser og etablering af vandforsyning, ikke er omfattet af indtægtsrammereguleringen medmindre det gennemføres efter pålæg fra Kalundborg Kommune, anmoder Kommunalbestyrelsen hermed Kalundborg Vandforsyning at foretage de nødvendige tiltag, så virksomhedernes prognoser kan realiseres, når tid er.

Hvis ikke der foreligger et kommunalt påbud, kan forsyningen først få indtægtsrammeregulering med tilbagevirkende kraft og efter realiseret prognose. Da adgangen til ressourcer og forsyningssikkerhed er helt afgørende for industrien i Kalundborg Kommune, pålægges Kalundborg Vandforsyning at sikre en strategisk reserve på ~ 1 mio. m3 vand, der kan aktiveres indenfor 1-2 år dels til sikring af prognose og øget efterspørgsel og dels til backup for kildepladser og boringer for sikring af forsyningssikkerheden.

Kalundborg Kommune pålægger derfor, med udgangspunkt i ejerstrategien og § 47 i Vandforsyningsloven, Kalundborg Vandforsyning A/S at foretage de nødvendige undersøgelser, projektering og etablering af anlæg, så Forsyningen til en hver tid kan fremlægge en plan for og sikre vandforsyningen til nuværende og fremtidige kunder ud fra en 10-årig prognose.

## Økonomiske konsekvenser

Der er ingen økonomiske konsekvenser for Kalundborg Kommunen.  Beslutningen har udelukkende økonomisk konsekvens for Kalundborg Vandforsyning A/S. Forsyningen skal forventeligt investere 400 mio. kr. frem mod 2027. Investeringsoversigt på hovedgrupper fremgår af bilag 2.

Forsyningens bestyrelse vil godkende de konkrete anlægsprojekter jf. forretningsorden, forud for igangsættelse af anlægsprojektet.

### Sagens forløb

23-03-2022 Økonomiudvalget
Anbefales.